VF Plus en Transnet-pensioenarisse ruk op na UniegebouHonderde Transnet-pensioenarisse en hul familielede gaan Donderdagoggend saam met die Vryheidsfront Plus (VF Plus) na die Uniegebou in Pretoria opruk as deel van ŉ openbare betoging oor dié werkers se pensioenfondse. Adv. Anton Alberts, die VF Plus se parlementêre woordvoerder oor handel en nywerheid, het Woensdag aan Maroela Media gesê hulle hoop om tussen 100 en 400 verteenwoordigers daar te hê. “Die staptog skop om 08:00 by die Pretoria-kunsmuseum op die hoek van Francis Baard (Schoeman)- en Wesselsstraat af,” het Alberts gesê. Hy het gesê die groep sal tot by die grasperk by Uniegebou stap waarna ŉ groep van ses afgevaardigdes, wat uit hom en leiers van die pensioenarisse bestaan, na die Uniegebou sal opbeweeg waar ŉ beswaarskrif aan ‘n verteenwoordiger van die presidensie oorhandig gaan word. “Die verarmde Transnet-pensioenarisse het reeds ‘n klasaksie-hofaansoek teen Transnet en die regering geloods weens die plundering van hulle pensioenfondse oor ‘n tydperk van meer as 20 jaar,” het Alberts bygevoeg. “Dit is tyd dat die kwessie verder aan die groot klok gehang word deur die betoging sodat die president se kantoor dringend kan ingryp. Die pensioenarisse verarm by die dag weens ‘n klein jaarlikse verhoging van slegs 2%, wat in skrille kontras staan met die beloftes wat die Transnetbestuur aan die pensioenarisse gemaak het rakende ‘n menswaardige aftrede.” Hy het die publiek genooi om die pensioenarisse te ondersteun met dié betoging. Lees ook: Bonusbetaling aan Transnet-pensioenarisse; betoging beplan